Falco og Lytteratur indgår forlagsaftale med populær krimiforfatter 

Forlaget Falco og lydbogsforlaget Lytteratur er to selvstændige forlagsvirksomheder som begge udspringer af lydbogsproducentselskabet Swann A/S i Odense. Falco og Lytteratur har indgået et samarbejde om at udgive printbøger for Lytteraturs mest populære digitale forfattere, så læserne fremadrettet kan se frem til at læse deres yndlingsforfattere i alle formater. 

Samarbejdet indledes med en forlagskontrakt med den populære forfatter Tommy Thorsteinsson om hans samlede forfatterskab. Til marts udkommer forfatterens fjerde bog i Anna Blaafalk-serien, Panterens Skygge og følges i efteråret op med den tredje bog i krimiserien om klimaforskeren Jessica Winther. 

Forlagschef i Lytteratur, Britt West Jørgensen, udtaler: ”Det gør mig meget glad, at Tommy Thorsteinssons stærke forfatterskab med to populære krimiserier nu samles i alle formater hos Lytteratur og Falco. Vi kan se en efterspørgsel på printudgaver af vores digitale udgivelser, og det glæder mig, at vi fremadrettet har et samarbejde med Falco til at løfte den opgave.”   

Tommy Thorsteinsson udtaler: ”Jeg er dybt taknemmelig for den varme modtagelse og den stærke tro på mine udgivelser og fremtidige projekter, jeg har mødt fra hele teamet på Falco og Lytteratur. Med deres kompetente og idérige tilgang til mit forfatterskab, er jeg overbevist om, at vi sammen kan skabe noget ganske særligt.”


For mere information, kontakt forlagschef i Lytteratur Britt West Jørgensen på bwj@swann-studio.com eller pressechef Cathrine Hedegaard på cathrine.hedegaard@forlagetfalco.dk

